Soektog na vermiste Duitser afgeskaalNick Frischke (22) word al byna ’n maand vermis. (Foto: SAPD) Die Wes-Kaapse polisie het bevestig dat die soektog na Nick Frischke (22), die vermiste Duitse toeris, afgeskaal is, maar dat hernude pogings om hom op te spoor steeds voortduur. Die vyf mans wat daarvan beskuldig word dat hulle Frischke beroof het, bly intussen in aanhouding nadat hulle Maandag hul borgtogaansoek in die Wynberg-landdroshof laat vaar het. Hulle het egter nog geen woord gerep oor waar die Duitse jong man moontlik kan wees of wat van hom geword het nie. Dit is nou al byna ŉ maand sedert sy familie in Duitsland iets van hom gehoor het. Sy selfoon, kredietkaart en rugsak is van die besittings wat in die verdagtes se besit gevind is. Kol. Malcolm Pojie, polisiewoordvoerder, het Donderdag by navraag gesê verskeie kundiges insluitend polisieduikers, die K9-soek-en-reddingseenheid, provinsiale en plaaslike soek-en-reddingseenhede en talle vrywilligers is ook gereed om bystand te bied waar nodig. “Hoewel die soektog ná twee weke afgeskaal is, sal ons nou nuwe strategieë volg om die vermiste man op te spoor. Intussen word alle leidrade en inligting sonder uitsondering opgevolg deur die ervare ondersoekspan. Dit het reeds gelei tot die inhegtenisneming van vyf verdagtes wat tans in aanhouding is in verband met die roof van die vermiste persoon,” het Pojie gesê. Die vyf mans sal na verwagting weer op 4 Mei in die hof verskyn terwyl die ondersoek voortduur. “Namate die ondersoek ontvou kan meer aanklagte teen die vyf verdagtes aanhangig gemaak word.” Frischke se broer, Tom, het op sy Facebook-blad geskryf dat hulle steeds hoop het dat Frischke veilig opgespoor sal word. “So lank as wat hy nie gevind is nie, leef hy. Jy moet slegs ophou hoop wanneer alle hoop verlore is en jy sekerheid het,” het hy geskryf. Tom het ook op Facebook gevra dat mense hom nie direk kontak met navrae, leidrade en inligting nie, maar alles na die polisie verwys. Maroela Media het vroeër berig dat Frischke sedert 15 Februarie vermis word. Die gemeenskap van Houtbaai en Kaapstad het Saterdag opnuut na Frischke gesoek deur die nek van Hangberg (Sentinel) by Karbonkelberg te fynkam. Hy is vir die laaste keer in dié omgewing opgemerk toe hy vermoedelik wou gaan stap. Lede van die gemeenskap het ŉ week gelede ŉ nagwaak vir Frischke gehou.